Machadodorp-video: Chaos toe twee in hof verskynDie brandende vragmotor op die N4. Foto: Twitter via @Crimeairnetwork. Bruce Botha (29) en Wayne Swart (20), die twee mans wat tereg staan op aanranding met die doel om ernstig te beseer in verband met ŉ video van hulle wat ŉ man na ŉ bakkie toe sleep en hardhandig hanteer, het Vrydag in die Belfast-streekhof verskyn. Brig. Leonard Hlathi, polisiewoordvoerder in Mpumalanga, het aan Maroela Media bevestig dat albei op borgtog van R500 vrygelaat is. Maroela Media het vroeër berig ŉ klag van aanranding met die doel om ernstig te beseer is ook teen die beweerde slagoffer op die video gelê nadat hy en twee makkers glo Maandag een van Ridwaan Ismael, ŉ plaaslike sakeman van Machadodorp, se werknemers aangerand het en Ismail toe vir Botha en Swart, plaaslike veiligheidswagte, gebel het om te kom ingryp. Woedende inwoners het die voorval op video vasgevang en uit weerwraak Ismail se winkel afgebrand en die oprit na die plaaslike polisiestasie versper. Sake van intimidasie en brandstigting word ondersoek. Hlathi het bevestig daar het Vrydag ŉ skare mense buite die hof in Belfast saamgedrom en geëis dat Botha en Swart se aansoek om borgtog nie toegestaan word nie. Die brandende vragmotor op die N4. Foto: Twitter via @TrafficSA. “Die palissades van die hof asook twee polisievoertuie is beskadig. Die polisie het rubberkoeëls gebruik om die skare uiteen te jaag,” het Hlathi gesê. Volgens hom is daar nie enige beserings aangemeld nie. Woedende betogers het daarna die N4 tussen Belfast en Machadodorp op pad na Nelspruit afgesper. “Die polisie is nou op die toneel en die pad behoort vinnig weer oopgestel te word,” het Hlathi gesê. Foto’s word op sosiale media versprei van ŉ vragmotor wat op dié pad aan die brand gesteek is. ŉ Saak van openbare geweld word ondersoek. Machadodorp self is volgens Hlathi vandag rustig. Botha en Swart moet weer 28 September in dieselfde hof verskyn. ‘n Skermskoot uit die video.